A Bizottság 1439/2003/EK rendelete

(2003. augusztus 12.)

a 404/93/EGK tanácsi rendeletnek a banán Közösségbe történő behozatalát szabályozó rendelkezések tekintetében történő alkalmazására vonatkozó részletes szabályok megállapításáról szóló 896/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2587/2001/EK rendelettel [1] módosított, a banánpiac közös szervezéséről szóló, 1993. február 13-i 404/93/EGK tanácsi rendeletre [2], és különösen annak 20. cikkére,

mivel:

(1) A legutóbb az 1303/2003/EK rendelettel [3] módosított 896/2001/EK bizottsági rendelet [4] a 404/93/EGK rendelet alkalmazására vonatkozóan 2001. július 1-jétől alkalmazandó részletes szabályokat állapít meg az annak a rendeletnek a 18. cikke (1) bekezdésében foglalt behozatali vámkontingensek kezelése tekintetében.

(2) A 896/2001/EK rendelet 4. cikke megállapítja különösen az A/B és C kategóriába sorolt hagyományos piaci szereplőkre vonatkozó referenciamennyiség megállapításának módszerét az általuk 1994-ben, 1995-ben és 1996-ban lebonyolított elsődleges behozatal átlaga alapján, figyelembe véve ezeket az 1998-ra megnyitott vámkontingens igazgatásánál is.

(3) A 2004-re, és azt követően 2005-re megnyitott, A/B és C vámkontingensre vonatkozó referenciamennyiséget a hagyományos piaci szereplőkre vonatkozóan a 2002 és 2003 folyamán a 896/2001/EK rendelet 4. cikkének (1) és (2) bekezdése alapján kiállított, és/vagy annak a rendeletnek a 20. cikke alapján rájuk ruházott behozatali engedélyek felhasználtságának mértéke alapján kell kiszámítani, hogy ezáltal frissítsék az adatokat és egyszerűsítsék a rendszer igazgatását.

(4) Az illetékes nemzeti hatóságok felelősek azon iratellenőrzések elvégzéséért, amelyek célja, hogy megállapítsák, hogy a behozatali engedélyt a birtokosa használja-e, illetőleg a kedvezményezett, amennyiben az engedélyt a 896/2001/EK rendelet 20. cikke, valamint a legutóbb a 325/2003/EK rendelettel [5] módosított, a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendelet [6] vonatkozó rendelkezései szerint ruházták át.

(5) Tekintettel kell lenni azon hagyományos piaci szereplők különleges helyzetére, akik részére 2004 és/vagy 2005 folyamán különösen alacsony referenciamennyiség osztanának ki a referenciaévben a tevékenységüket érintő nehézség eredményeképpen, és rendelkezni kell a megfelelő intézkedések meghozatalára vonatkozó eljárást illetően, amennyiben az intézkedések szükségesnek bizonyulnak, az A/B és C vámkontingens mennyiségeinek keretein belül.

(6) A 896/2001/EK rendeletet ennek megfelelően módosítani kell.

(7) A behozatali rendszerre vonatkozó rendelkezések nem keletkeztetnek szerzett jogokat, és a piaci szereplők nem hivatkozhatnak ezekre, mint jogos elvárásokra.

(8) Az ebben a rendeletben előírt intézkedések összhangban vannak a Banánpiaci Irányítóbizottság véleményével,

ELFOGADTA EZT A RENDELETET:

1. cikk

A 896/2001/EK rendelet a következőképpen módosul:

1. A 3. cikk 1. pontjának helyébe a következő szöveg lép:

"(1) "hagyományos piaci szereplők": a Közösségben letelepedett gazdasági szereplők, akár természetes személyek vagy jogi személyiséggel rendelkező szervezetek, illetve egyéni közvetítők vagy csoportok, akik a termelőktől egy minimális mennyiséget vásárolták saját számlájukra harmadik országból származó banánból, vagy adott esetben ilyen termékeket termeltek, szállítottak és értékesítettek a Közösségben a 2003. december 31-ig terjedő referenciaidőszak valamelyik évében.

Az előző albekezdésben meghatározott műveletek elnevezése a továbbiakban "elsődleges behozatal".

Az első albekezdésben említett minimális mennyiség 250 tonna, vagy 20 tonna abban az esetben, ha az értékesítés vagy a behozatal kizárólag legfeljebb 10 centiméter hosszúságú banánra vonatkozik;"

2. A 4. és 5. cikk helyébe a következő szöveg lép:

"4. cikk

(1) Az írásbeli kérelmet benyújtó, hagyományos A/B és C piaci szereplőkre vonatkozó referenciamennyiséget a részükre kiállított vagy a 20. cikk alapján 2002-ben (a 2004-ben lebonyolítandó behozatalra vonatkozóan) és 2003-ban (a 2005-ben lebonyolítandó behozatalra vonatkozóan) a részükre átruházott behozatali engedélyek felhasználtságának mértéke alapján kell megállapítani.

(2) A piaci szereplők referenciamennyiség iránti kérelmet nyújtanak be az illetékes nemzeti hatósághoz azt az évet megelőző év szeptember 15-ig, amelyre vonatkozóan a vámkontingenst megnyitják.

A kérelmeknek tartalmazniuk kell azon banánmennyiségek adatait, amelyekre a referenciamennyiséget meghatározó évben az (1) bekezdéssel összhangban kobocsátott behozatali engedélyeket a kérelmező felhasználta. A kérelmekhez a kérelmező hagyományos piaci szereplő által felhasznált behozatali engedélyek másolatait mellékelni kell.

(3) Az egyéb, egyenként e rendelet szerinti saját joggal rendelkező hagyományos piaci szereplők fúziójából származó piaci szereplők ugyanazokat a jogokat élvezik, mint az ilyen korábbi piaci szereplők.

5. cikk

(1) Az illetékes nemzeti hatóságok elvégzik az előírt ellenőrzéseket, hogy meghatározzák 2004-re és 2005-re vonatkozóan a hagyományos piaci szereplők referenciamennyiségeit. Az engedélyek felhasználtságának mértékét a kiállított és a kérelmező piaci szereplők által felhasznált engedélyek másolatai alapján kell ellenőrizni.

Amennyiben az engedélyeket a 20. cikk alapján ruházzák át, a tagállamok illetékes nemzeti hatóságai a szükséges információt megküldik egymásnak.

(2) Az illetékes nemzeti hatóságok tájékoztatják a Bizottságot az A/B és C vámkontingensre vonatkozó referenciamennyiségek összegéről elkülönítetten, legkésőbb azt az évet megelőző év októberber 15-ig, amelyre a vámkontingenst megnyitják.

(3) A (2) bekezdés szerint kapott tájékoztatás felhasználásával, továbbá az A/B és C vámkontingensek szerint rendelkezésre álló összmennyiségek figyelembevételével, a Bizottság a megfelelő esetben egy kiigazítási együtthatót állapít meg, amelyet valamennyi piaci szereplő referenciamennyiségére alkalmazni kell.

(4) Az illetékes hatóságok tájékoztják valamennyi piaci szereplőt referenciamennyiségéről, ahol alkalmazandó, a (3) bekezdésnek megfelelően megállapított kiigazítási együtthatóval korrigáltan legkésőbb november 15-ig.

(5) Amennyiben a piaci szereplő részére kiosztott referenciamennyiség különösen alacsony a referenciaévben a tevékenységüket érintő nehézség eredményeképpen, az illetékes nemzeti hatósága a szükséges igazoló iratokkal együtt a nehézség elismerése céljából kérelmet nyújthat be a Bizottsághoz. Amennyiben szükséges, a Bizottság a 404/93/EGK rendelet 20. cikkével összhangban megteszi a szükséges intézkedéseket az A/B és C vámkontingens mennyiségeinek keretein belül.

(6) Az egyes tagállamok illetékes hatóságat a mellékletben fel kell sorolni. E felsorolást a Bizottság az érintett tagállamok által megküldött változások alapján módosítja."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. augusztus 12-én.

a Bizottság részéről

Franz Fischler

a Bizottság tagja

[1] HL L 345., 2001.12.29., 13. o.

[2] HL L 47., 1993.2.25., 1. o.

[3] HL L 185., 2003.7.24., 5. o.

[4] HL L 126., 2001.5.8., 6. o.

[5] HL L 47., 2003.2.21., 21. o.

[6] HL L 152., 2000.6.24., 1. o.

--------------------------------------------------